Il-Papa Franġisku mexxa jum ta' riflessjoni fis-Sala tas-Sinodu fil-Vatikan, ġurnata qabel ma tibda l-mixja lejn is-Sinodu tal-Isqfijiet. Hu fakkar li t-tema tas-Sinodu tal-Isqfijiet li se jsir fl-2023 se tkun " Lejn Knisja Sinodali – Komunjoni, Parteċipazzjoni, u Missjoni " u spjega għalfejn intgħażlu dawn. Il-Kardinal Għawdxi Mario Grech hu s-Segretarju Ġenerali tas-Sinodu tal-Isqfijiet, u ghalhekk qed jieħu ħsieb dan is-sinodu. L-Arċisqof Scicluna se jiċċelebra l-mixja b'quddiesa L-Arċisqof Charles Scicluna se jkun qed jiċċelebra l-mixja lejn is-Sinodu b'quddiesa li se ssir il-Ħadd fis-17 ta' Ottubru fis-Santwarju tal-Madonna tal-Mellieħa. Din il-quddiesa se tixxandar fuq Newsbook.com.mt, TVM u fuq il-midja soċjali tal-Knisja f'Malta. "Bil-quddiesa li se ssir fis-Santwarju tal-Madonna tal-Mellieħa, aħna rridu nafdaw l-impenn u l-ħidma ta' tħejjija għas-Sinodu tal-Isqfijiet f'idejn Ommna Marija, biex tħarisna u tgħinna ħalli bħalha nkunu nies ta' smigħ," spjega l-Arċisqof. Hu qal li bħala parti minn dan il-proċess se jkun hemm ukoll laqgħa online li hija organizzata mill-Kummissjoni ta' Koordinament ta' Knisja Waħda Vjaġġ Wieħed . Din se ssir il-Ħamis 14 ta' Ottubru bejn is-6.30pm u t-8pm u hija miftuħa għal kulħadd. L-Arċidjoċesi ta' Malta qalet li l-enfasi partikulari f'din il-fażi ta' preparazzjoni hija dik li qed tagħmel din is-sena l-Knisja f'Malta, fil-proċess ta' tiġdid ekkeżjali Knisja Waħda Vjaġġ Wieħed . Aqra aktar: Filmat: L-Arċisqof iniedi proċess ta' tiġdid fil-Knisja Il-Papa dwar il-Komunjoni, il-Parteċipazzjoni, u il-Missjoni Dalgħodu, il-Papa Franġisku qal li l- Komunjoni tirrappreżenta n-natura interna tal-Knisja li tħaddan il-verità u l-kollaborazzjoni. Dwar il- Parteċipazzjoni, il-Papa ammetta li hemm numru ta' ħaddiema pastorali u membri tad-Djoċesi li jħossuhom frustrati meta ma jkunux involuti. Għalhekk, kompla jgħid, huwa importanti li kulħadd jipparteċipa fil-proċess ekkleżjali. Il-Papa mexa mbagħad fuq il-Missjoni li hu qal jiffoka fuq l-impenn appostoliku fid-dinja tal-lum li huwa r-responsabbiltà ta' kull persuna li tiġi mgħammda. Għada fl-10am, il-Papa se jiċċelebra quddiesa li tagħti bidu għal dan il-proċess sinodali ta' sentejn. Id-dokument preparatorju għas-Sinodu tal-Isqfijiet jista' jinqara hawnhekk.